**Синоним.**

 **5 класска тыва дыл кичээли.**

 **Сорулгазы :**

 *Өѳредиглиг:*  синоним дугайында эге класстарга алган билиин быжыглавышаан, оон-даа ыӊай ѳѳреникчилерге ханы билигни берип, ѳске сѳстерден синонимнерни ылгап билип алырын кичээлге чедип алыры.

 *Кижизидилгелиг:* ѳѳреникчилерни мѳзү-шынарга болгаш чараш аажы-чаӊга кижизидер.

 *Сайзырадылгалыг:* уругларны аас болгаш бижимел чугаага синонимнерни ажыглаарынга чаӊчыктырып ѳѳредир.

 *Кичээлдиӊ дерилгези: ноутбук, проектор.*

 **Кичээлдиӊ чорудуу:**

1. ***Организастыг кезээ.***

- Экии,уруглар! Бѳгүн кичээлде синоним сѳстерни ѳѳренир бис. Синоним дугайында билигни эге класстарга база алган силер. Ол билигни оон-даа ыӊай ханы ѳѳренип, ѳске сѳстерден ылгап билип алырын бѳгүнгү кичээливиске чедип алыр бис. Ам кыдырааштарыӊарны ажыткаш, ай, хүнүн бижип алыӊар. Эрткен кичээлдиӊ темазын катаптаалыӊар,уруглар.

**2. Катаптаашкын.**

*Айтырыгларга харыылаар.*

- Эрткен кичээлде чүнү ѳѳренген бис, уруглар? Шын-дыр, сѳстерниӊ дорт болгаш кѳжүрген утказын ѳѳренген бис. Ам чүнү ѳѳренип,шиӊгээдип алганыӊарны хынай кааптаалыӊар. Айтырыгларга харыылаӊар.

 - Кандыг сѳстерни дорт уткалыг дээр бис? Чижектер-биле бадыткаӊар.

 - Кандыг сѳстерни кѳжүрген уткалыг дээр бис? Чижектер-биле бадыткаӊар.

*Самбырада сѳстер-биле ажылдаар.*

 Берген дорт уткалыг сѳс каттыжыышкыннарынга кѳжүрген уткалыг сѳс каттыжыышкыннарындан немеп бижиӊер.

 Уругнуӊ салаазы -

 Кара кыш -

 Доӊ чер -

 Бѳрү караа –

 Ыттыӊ думчуу –

 Кижи аксы –

 Соок күс –

Шын-дыр,уруглар. Эрткен теманы эки шиӊгээдип алган-дыр силер, бичии када ойнаптаалыӊар.

*Оюн «Кадыпкаш, сѳстен тургус».*

Yлегери: Күштүг ажык эвес үн+ сава = аът чоруу. С+ аяк = (Саяк.)

1. Күштүг ажык эвес үн + судно доктаар чер = күш-дамыр сайзырадылгазы. (Спорт.)
2. Кадыг ажык үн + эдилел = улуг назылыг кижи. (Ашак.)
3. Кошкак ажык эвес үн + черлик амытаннарныӊ ниити ады = металл. (Каӊ.)
4. Аяар ажык эвес үн + бичии эр кижи = нация. (Моол.)

**3.Чаа теманыӊ тайылбыры.**

**Башкы:**

- Ам чаа тема-биле таныжаалыӊар. Теманыӊ ады – синоним. Баштай шупту деӊге синоним деп адаӊар, уруглар. Теманы кыдырааштарыӊарга бижип алыӊар.

*Слайд 1-биле ажыл.* Кодан, дииӊ,адыгныӊ чуруктары бар.

- Чурукта чүвелерниӊ аттарын адаӊар.Бо дириг амытаннарныӊ ѳске аттары бар бе? Чүү дээрил? (Тоолай,сырбык, мажаалай).

- Ук сѳстерниӊ адаттынары чурукта аттар-биле дѳмей- дир бе? (Адаттынары дѳмей эвес, аӊгы-аӊгы.)

- Тус-тус сѳстерниӊ утказы кандыг-дыр? (кодан- тоолай, дииӊ-сырбык, адыг- мажаалай.)

 (Утказы дѳмей.)

 *Слайд 2-биле ажыл.*

 Номчааш, бѳлүк бүрүзүнде сѳстер аӊгы- аӊгы кылдыныгларны азы чаӊгыс кылдыныгны илередирин чугаалаӊар.

А) Арыглаар, шеверлээр, аштаар. Б) Девидээр, сүрээдээр. (чаӊгыс ол-ла кылдыныгны илередип турар.)

*Слайд 3-биле ажыл.*

 Номчааш, бѳлүк бүрүзүнде сѳстер чүвелерниӊ аӊгы-аӊгы демдектерин бе азы чаӊгыс ол-ла демдээн кѳргүскен-дир бе?

А) Бүзүрелдиг,идегелдиг,ынаныштыг. Б) Ажыктыг,дузалыг,херектиг. (Чаӊгыс ол-ла демдээн кѳргүскен.)

 **Түӊнел:**

*Слайд 4-биле ажыл.* Дүрүмнү ында бижип каан.

- Утказы чоок азы дѳмей, а адаттынары аӊгы- аӊгы сѳстерни **синонимнер** дээр.

 - Ам шупту деӊге номчуулуӊар.

**4. Быжыглаашкын.**

 **А)** Ном-биле ажыл. Мергежилге 275.

 *Ажыл,кулча,ажык,кудай,хая,чик,арыг,чарты* деп сѳтерге синонимнерден тыпкаш, үлегер ёзугаар бижиӊер.

Yлегери: Каӊ-болат.

Ой,иш,согуна,чээрген,алаак,дээр,силиг,чалым.

**Б)**Сѳзүглел-биле ажыл. Бердинген домактардан синонимнерни тывыӊар, синоним сѳстерниӊ утказын тайылбырлаӊар.

1.Ак *арынныг* херээжен кижи болган. Ооӊ *шырайындан* хѳглүг чаӊныы илдеӊ. 2.Аъттыӊ *думчуунга* адыгныӊ чыды чедип келген. Ол ѳрү шурап*, хаайын* каргырадып, чорбайн,

бурааш турупкан. 3. *Оорлаар* чоруктуӊ хоразы улгаткан. Оорлар бир-ле чүвени *часкапкан* боор-дур.

**в).** Мергежилге 278. Шүлүктү номчуӊар. Чүвелерниӊ адын,кылдыныын болгаш демдээн илереткен синонимнерни тус-тус чыскаап бижиӊер.

Сѳѳгүмден каӊнап каан дег доругуп ап,

 сѳзүм,домаам бады,шынчы,быжыг боор мен.

 Озал,шүшпеӊ,хирлиг,чуттуг,пѳрүк эвес,

 орлан,эрес,арыг,силиг,дидим боор мен.

 Шугул,бардам,тенек эвес,адааргавас,

шулу бодум – бүдүжүмден сеткилим ак,

 ѳѳредилге,эртем,билиг – чырык оруум,

 ѳштүглерни ажар, тиилээр чидиг чепсээм.

 (С. Сарыг-оол)

 **Г).** *Кижизидилге ажылы.* Бо шүлүкте кандыг кижиниӊ дугайында бижип турар-дыр? Кижи кандыг аажы-чаӊныг болур ужурлуг-дыр?

 **Д).** Мергежилге 279.

*Селгүүстээр, сургуулдар, оран, чалыы, чүткүл, шѳл, даалга* деп сѳстерге синонимнерден тыпкаш, оларны хереглевишаан, домактардан чогаадып бижиӊер, адаан шыйыӊар.

Yлегери: Селгүүстээр. – Улуг-хүнде дагже үнүп агаарлаар.

**5.Кичээлди түӊнээр.**

Бѳгүнгү кичээлде чүү деп теманы ѳѳрендивис,уруглар? Шын-дыр, «Синоним» деп теманы билип алдывыс. Чүнү синоним дээр бис? Шын-дыр, кичээлде ѳѳренген теманы билип алганыӊар эки-дир,уруглар.

 **6.Бажыӊга онаалга.**

Мергежилге 276, 277. Номда берген сѳстерге адаанда сѳстерден синонимнерин тывар. Ук синонимнер чугааныӊ кандыг кезээ- биле илереттингенил, кырынга айтыр.

 к.с. к.с.

Yлегери: Амыдыраар- чурттаар.

Ажыглаан литература:

1.М.Д.Биче-оол, К.А.Бичелдей, Н.Д.Сувандии, «Тыва дыл», Кызыл,2010.

2. К.Б.Март-оол,Д.А.Кимова, А.А.Алдын-оол,Методиктиг сүмелер,Тыва дыл,Кызыл,1992.

3. Д.Х.Ооржак,Н.А.Салчак,Дидактиктиг материал,5-6 класс ѳѳреникчилеринге тыва дыл номунга, Кызыл, 1994.